Brocka, Július, poslanec NR SR (2015-09-17):
Ďakujem pekne. Pán minister, hovorili ste síce pri predchádzajúcom návrhu, že za málo peňazí je veľa muziky, mne sa zdá, že to pri tomto návrhu platí, že ste dokázali urobiť veľa muziky za málo peňazí, 1 mil. eur alebo niečo cez 1 mil. eur, a prichádzate s návrhom, že zvyšujete príspevok na starostlivosť o dieťa o 50 eur. To je veľké zvýšenie, nie? To je ten politický marketing. Veď aj vianočný príspevok sa zvyšuje len o necelých 12 eur, ale tento príspevok sa zvyšuje o 50 eur, mesačne. To je bomba, nie? To je výrazné zvýšenie toho príspevku. A podľa môjho názoru sa to dá prezentovať tak, že je to priorita ministerstva, ako podporovať rodiny s deťmi. Ale celé toto, by som povedal, bombastické hovorenie o plnení priorít ministerstva, ako chce podporovať rodiny s deťmi, vyprchá, keď si uvedomíte, aký počet rodín s deťmi tento príspevok zahŕňa, 2-tisíc rodín na Slovensku dostane podľa odhadov ministerstva tento zvýšený príspevok. No, prosím vás, toto je zosúladenie starostlivosti o dieťa s prácou rodinám na Slovensku alebo pomoc rodičom na Slovensku? Pán minister, áno, za málo peňazí, áno, za 1,2 mil. eur to je opatrenie zo sociálneho balíčka. Ja tomu hovorím politický marketing, pretože vy nijako nepomôžete rodinám, napríklad ktoré majú deti staršie ako tri roky a nemajú to šťastie, že sa ich dieťa dostane do škôlky alebo že nemajú rodiča staršieho, ktorý by sa im o to dieťa postaral. Ako tí napríklad budú riešiť svoju situáciu? Alebo napríklad je tá iná veľká skupina. A to je takmer 140-tisíc rodičov, ktorí dostávajú rodičovský príspevok. Ten je stále 200, neviem, presnejšie je to 203,2 eura. Týmto nepridáte ani cent. Keby ste tú sumu totiž, ktorú máte na tento príspevok, rozdelili tej veľkej množine rodičov, ktorí sa celodenne o dieťa starajú, tak by to bolo 70 centov čiže ani nie jedno euro. No aká by to bola muzika? Tu by ľudia naozaj sa opýtali: Toto je pomoc rodinám s deťmi? Čiže tým radšej nebudeme otvárať túto tému, lebo jednoducho za málo peňazí my chceme veľa muziky. A inak sa to asi nedalo urobiť. Ale ja mám lepší návrh, pán minister, aby to nebol len čisto politický marketing, ktorý teraz predvádzate pred voľbami. A hovoril som o tej skupine našich spoluobčanov, ktorí tak pomáhajú tomuto štátu, že sa mi zdá, že sú skoro ako otroci, lebo ak niekto sa celodenne 24 hodín stará o svojho chorého príbuzného, a preto nechodí do práce, lebo sa proste nedá stihnúť urobiť aj práca, aj starostlivosť o ťažko zdravotne postihnutého človeka. A keďže im to nedovolí svedomie alebo srdce toho rodiča alebo blízkeho príbuzného zveriť ho do ústavnej starostlivosti, tak ja odhadujem, že títo ľudia šetria štátu mesačne možno 300, možno 400, možno 500 eur mesačne. A úrad práce im oznámi: „Milá pani,“ nebudem jej meno hovoriť, „s účinnosťou od 1. 7. 2015 peňažný príspevok na opatrovanie fyzickej osoby s ťažkým zdravotným postihnutím (matka ) vám odnímame.“ Táto osoba dostávala mesačný príspevok 8,89 eura. A úrad práce jej ho od 1. 7. odobral. Tá pani mi odkazuje, že by ste sa mohli niekedy, pán minister, zastaviť u nej a že nieže si to s vami vymení, ale by vám ukázala, či za to, čo robí pre svojho rodiča alebo pre túto spoločnosť, si nezaslúži väčšiu podporu. A preto vám navrhujem, pán minister, aby ste, ak chcete, aby bolo viac muziky z tých málo peňazí, ktoré máte, tak tých 1,2 mil. eur premeniť na ten príspevok tým ľuďom, ktorí to naozaj potrebujú oveľa viac. A určite to oni aj ocenia. Ďakujem za vašu pozornosť.